ตลาดหุ้นปิดเช้ายังทรงตัวที่ 715 จุด
ตลาดหุ้นปิดเช้าทรงตัว 715 จุด ลดลง 0.13 จุด&nbsp;
25 ก.พ. 2553

ตลาดหุ้นปิดเช้าทรงตัว 715 จุด ลดลง 0.13 จุด 
ภาวะการลงทุนในตลาดหลักทรัพย์ช่วงเช้าวันที่ 25 ก.พ. ดัชนีปรับตัวขึ้นได้ตามตลาดหุ้นสหรัฐที่ปรับตัวบวก 91.75 จุด และตลาดหุ้นเอเซียหลายตลาดปรับตัวขึ้น ส่งผลให้ดัชนีขึ้นไปแตะ 720 จุด แต่ไม่สามารถผ่านแนวต้านได้ ประกอบกับตลาดหุ้นในช่วง 2-3 วันที่ผ่านมาปรับตัวขึ้นมา ทำให้นักลงทุนไทยกลัวแรงขายทำกำไร เทขายหุ้นออกมาก่อนส่งผลให้ดัชนีช่วงเช้าปิดที่ 715.05 จุด ลดลง 0.13 จุด หรือ 0.02 % มูลค่าซื้อขาย 8,846.39 ล้านบาท 
นายเตชะธร ลาภอุดมสุข ผู้อำนวยการอาวุโส ฝ่ายบริหารผลิตภัณฑ์ตราสารอนุพันธ์ บริษัทหลักทรัพย์ เอเซียพลัส กล่าวว่า ตลาดหุ้นช่วงเช้าไม่สามารถผ่านแนวต้าน 720 จุด ทำให้เกิดแรงขายทำกำไร แม้ว่าหลายฝ่ายจะมองภาพการตัดสินคดียึดทรัพย์  7.6 หมื่นล้าบาท ของอดีตนายกรัฐมนตรี วันที่ 26 ก.พ.นี้เป็นบวก แต่ราคาหุ้นปรับตัวขึ้นมารับข่าวไปแล้ว และต้องระวังการขายทำกำไรเมื่อข่าวจริงออกมา 
สำหรับการซื้อขายช่วงบ่าย คาดว่า ตลาดมีแนวโน้มแกว่งตัวแคบ ๆ ในแดนบวกได้ จากแรงซื้อหุ้นตัวใหญ่ในกลุ่มหลัก ๆ เช่น แบงก์ พลังงาน ปิโตรเคมี และวัสดุก่อสร้าง สำหรับราคาหุ้นที่ซื้อขายสูงสุดช่วงเช้า 5 อันดับ แรก คือ PTT ปิด 231 บาท ไม่เปลี่ยนแปลง มูลค่าซื้อขาย 1,361.72 ล้านบาท  PTTCH ปิด 77.50 บาท เพิ่มขึ้น 1.25 บาท มูลค่าซื้อขาย 410.76 ล้านบาท SCC ปิด 223 บาท เพิ่มขึ้น 3 บาท มูลค่าซื้อขาย 405.28 ล้านบาท PTTEP ปิด 135.50 บาท เพิ่มขึ้น 0.50 บาท มูลค่าซื้อขาย 395.79 ล้านบาท BBL ปิด 114 บาท ไม่เปลี่ยนแปลง มูลค่าซื้อขาย 346.83 ล้านบาท